การประชุมสภาพรรคแรงงานเกาหลีครั้งที่ 7

การประชุมสภาพรรคแรงงานเกาหลีครั้งที่ 7 (WPK) พรรครัฐบาลของประเทศเกาหลีเหนือ จัดขึ้นระหว่างวันที่ 6–9 พฤษภาคม ค.ศ. 2016

 ภูมิหลัง 
การประชุมสภาครั้งที่ 7 เป็นการประชุมสภาครั้งแรกของพรรคแรงงานเกาหลีที่จัดขึ้นนับตั้งแต่การประชุมสภาครั้งที่ 6 ใน ค.ศ. 1980 ใน ค.ศ. 2010 ข้อบังคับพรรคที่กำหนดให้มีการประชุมสภาทุกห้าปีได้ถูกยกเลิก โดยยอมรับว่ากฎนี้ถูกละเลยมาเป็นเวลาสามสิบปีแล้ว

จุดประสงค์ของการประชุมสภาคือเพื่อทบทวนผลงานของพรรคในช่วงเวลาตั้งแต่การประชุมสภาครั้งที่ 6 แต่ยังรวมถึงการปลูกฝังความจงรักภักดีของประชาชนต่อผู้นำของประเทศด้วย

วันที่ 30 ตุลาคม ค.ศ. 2015 สำนักข่าวกลางเกาหลี (KCNA) รายงานว่ากรมการเมืองคณะกรรมการกลางพรรคแรงงานเกาหลีได้ประกาศมติจัดการประชุมสภาในช่วงต้นเดือนพฤษภาคม ค.ศ. 2016 โดยระบุว่า:

 การเตรียมการ 
วันที่ 17 กุมภาพันธ์ ค.ศ. 2016 มีการออกคำขวัญร่วมกันโดยกลางและคณะกรรมการกลางพรรคแรงงานเกาหลี และมีการเผยแพร่โดยหนังสือพิมพ์โรดงชินมุนและสำนักข่าวกลางเกาหลี

การประชุมสภาครั้งนี้เกิดขึ้นหลังจาก "ยุทธการ 70 วัน" ซึ่งเป็นการรณรงค์ระดมมวลชนครั้งใหญ่ ฮิวแมนไรตส์วอตช์อ้างว่าการรณรงค์ดังกล่าวหมายถึงการบังคับใช้แรงงานโดยไม่ได้รับค่าตอบแทนแก่ประชาชนทั่วประเทศ รวมถึงเด็ก และวัตถุประสงค์ของการรณรงค์คือเพื่อเพิ่มผลผลิตในภาคอุตสาหกรรมและการเกษตรและเพื่อแสดงความจงรักภักดี มีการประกาศให้เป็นวันหยุดยาวห้าวันตลอดระยะเวลาของการประชุม

 การประชุม 
การประชุมสภาเปิดขึ้นในวันที่ 6 พฤษภาคม ค.ศ. 2016 ณ หอวัฒนธรรม 25 เมษายน ในกรุงเปียงยาง โดยมีผู้แทนที่มีสิทธิ์ลงคะแนนเสียง 3,467 คนเข้าร่วม ต่างจากการประชุมสภาครั้งที่แล้วที่ไม่มีคณะผู้แทนต่างชาติเข้าร่วม แต่มีนักข่าวต่างชาติ 128 คนจาก 12 ประเทศได้รับอนุญาตให้รายงานข่าวเหตุการณ์นี้ อย่างไรก็ตาม นักข่าวถูกกันให้อยู่นอกสถานที่จัดการประชุม และมีการถ่ายทอดบันทึกภาพการเปิดประชุมทางโทรทัศน์ในช่วงเย็นของวันนั้น

การประชุมเปิดด้วยสุนทรพจน์ของคิม จ็อง-อึน ในนั้น เขากล่าวสรรเสริญการทดสอบนิวเคลียร์และการปล่อยดาวเทียมของประเทศในเดือนมกราคม ค.ศ. 2016 หลังเลือกคณะผู้บริหารสุงสุดและสำนักเลขาธิการแล้ว การประชุมได้อนุมัติวาระการประชุมดังนี้:

ทบทวนผลงานของคณะกรรมการกลางชุดที่ 6
ทบทวนผลงานของคณะกรรมการตรวจสอบกลางชุดที่ 6
การแก้ไขกฎบัตรพรรคแรงงานเกาหลี
การเลือกตั้งคิม จ็อง-อึนขึ้นสู่ตำแหน่งผู้นำพรรคแรงงานเกาหลี
การเลือกตั้งสมาชิกเข้าสู่องค์กรผู้นำส่วนกลางของพรรคแรงงานเกาหลี

การประชุมดำเนินต่อไปในวันที่ 7 พฤษภาคม โดยมีการรายงานของคิม จ็อง-อึนว่าด้วยผลการดำเนินงานของคณะกรรมการกลางชุดที่ 6 ในรายงานนั้น คิม จ็อง-อึนย้ำนโยบายนิวเคลียร์ของประเทศ โดยเรียกขานว่าเป็น "รัฐที่มีอาวุธนิวเคลียร์อย่างมีความรับผิดชอบ" ตามที่คิมกล่าว เกาหลีเหนือจะไม่ใช้อาวุธนิวเคลียร์เว้นแต่อธิปไตยของตนถูกละเมิด เกี่ยวกับเศรษฐกิจ คิมประกาศแผนห้าปีฉบับแรกของประเทศนับตั้งแต่ทศวรรษ 1980 สุนทรพจน์ของผู้แทนคนอื่น ๆ แสดงการสนับสนุนรายงานของคิม

มีการลงมติเป็นเอกฉันท์อนุมัติรายงานของคิมในวันที่ 9 พฤษภาคม ในรายงานนั้น พรรคให้คำมั่นว่าจะเดินหน้าสร้างคลังอาวุธนิวเคลียร์ที่ครอบคลุมยิ่งขึ้น จากนั้นมีการรับฟังรายงานผลการดำเนินงานของคณะกรรมการตรวจสอบกลาง

ในวันที่ 9 นักข่าวต่างชาติได้รับอนุญาตให้เข้าไปในสถานที่จัดการประชุมเป็นครั้งแรกในช่วงสั้น ๆ ระหว่างการประกาศการเลือกตั้งคิม จ็อง-อึนเป็นประธานพรรคแรงงานเกาหลี การประชุมสิ้นสุดลงในวันที่ 9 และในวันเดียวกันนั้นยังมีการเดินขบวนครั้งใหญ่ในกรุงเปียงยางเพื่อเป็นเกียรติแก่การประชุมด้วย

 การเลือกตั้ง 

วันที่ 9 พฤษภาคม คิม จ็อง-อึนได้รับเลือกตั้งกลับเข้าสู่ตำแหน่งผู้นำพรรค ตำแหน่งของเขาในฐานะนี้ได้ถูกเปลี่ยนจากเลขาธิการหมายเลขหนึ่งเป็นประธานพรรคแรงงานเกาหลี ซึ่งเป็นตำแหน่งที่ชวนให้นึกถึงตำแหน่งที่ปู่ของเขาเคยดำรงก่อน ค.ศ. 1966: ประธานคณะกรรมการกลางพรรคแรงงานเกาหลี

สมาชิก 15 คนได้รับเลือกเข้าสู่คณะกรรมการตรวจสอบกลางชุดที่ 7: ชเว ซ็อง-โฮ, พัก มย็อง-ซุน, คิม คย็อง-นัม, ฮวัง ช็อล-ซิก, คิม ย็อง-ช็อล, อี ย็อง-อิก, คิม มย็อง-ฮุน, คเย ยง-ซัม, โช จ็อง-โฮ, คเย มย็อง-ช็อล, ชัง จ็อง-ชู, โบ ฮี-ซง, ช็อง บง-ซ็อก, ชเว คว็อน-ซูและโฮ ควัง-อุก คณะกรรมการได้ประชุมกันในเวลาต่อมาและเลือกชเว ซ็อง-โฮเป็นประธานและพัก มย็อง-ซุนเป็นรองประธาน

สมาชิก 129 คนและสมาชิกสำรอง 106 คนได้รับเลือกเข้าสู่คณะกรรมการกลางชุดที่ 7 โดยมีคิม จ็อง-อึนรวมอยู่ด้วย คณะกรรมาธิการฯ จัดการประชุมเต็มคณะครั้งแรกทันทีหลังการประชุมสภา ในวันที่ 10 พฤษภาคม และเลือกตั้งเจ้าหน้าที่

 อ้างอิง 

 แหล่งข้อมูลอื่น 

ภาพจากวันเปิดประชุม ที่ โรดงชินมุน
สุนทรพจน์เปิดประชุมของคิม จ็อง-อึน ที่สำนักข่าวกลางเกาหลี
ความจากรายงานของคิม จ็อง-อึนต่อการประชุม ที่สำนักข่าวกลางเกาหลี
เอกสารจากการประชุมสภาพรรคแรงงานครั้งที่ 7 ที่คณะกรรมาธิการแห่งชาติว่าด้วยเกาหลีเหนือ

หมวดหมู่:การเมืองเกาหลีเหนือ
หมวดหมู่:พ.ศ. 2559 ในประเทศเกาหลีเหนือ
หมวดหมู่:การประชุมในปี พ.ศ. 2559
หมวดหมู่:การประชุมสภาพรรคแรงงานเกาหลี